Ego Guillelmus, divina miseratione Lingonensis episcopus, notum facio omnibus presentem cartam inspecturis, quod, cum inter dilectum filium nostrum Andream, priorem Sancti-Aniani de Tornodoro, ex una parte, et leprosos de Tornodoro, ex altera, controversia emersisset super decimis vinearum quas leprosi possidebant in finagio Sancti-Aniani, contentio sopita est in hunc modum, videlicet: quod leprosi Tornodori reddent annuatim tres modios vini in cuppa pro omnibus vineis quas habebant in finagio predicto. Hee sunt partes vinearum: duo arpenta sunt in vinea defuncti Robelini; duo arpenta in vinea Odeart; unum arpentum in vinea de Operier; unum arpentum in vinea de Valle-Pagani; tria quarteria in vinea Barbedorge; tria quarteria in vinea Stephani Capellani; tria quarteria in Rostien; tria quarteria in vinea Andree Capellani; li quartiers Gaaigna; arpentum et dimidium in Vas Votois; dimidium arpentum in Craio; dimidium arpentum retro ecclesiam Leprosorum; unum quarterium en la Lamine. Preterea, tam dicto priore quam leprosis consentientibus, constitutum fuit quod, si leprosi de cetero alias vineas, preterquam prefatas acquisierint in decimatione Sancti-Aniani, qualicunque modo illas adepti fuerint, de ipsis decimas dicto priori reddere tenebuntur. Quod ut ratum habeatur in posterum, sigilli mei munimine feci roborari. Actum, anno Gracie Mº CCº XIVº.